b'\n_START_ARTICLE_\nVirtuaali-identiteetti\n_START_PARAGRAPH_\nVirtuaali-identiteetti, verkkoidentiteetti tai online-identiteetti on k\xc3\xa4sitys, jonka ihminen antaa henkil\xc3\xb6llisyydest\xc3\xa4\xc3\xa4n verkkoyhteis\xc3\xb6ss\xc3\xa4. Virtuaali-identiteetti muodostuu monista asioista, joista nimi tai nimimerkki on tavallisin. Osa ihmisist\xc3\xa4 k\xc3\xa4ytt\xc3\xa4\xc3\xa4 oikeata nime\xc3\xa4\xc3\xa4n my\xc3\xb6s verkossa, kun taas toiset k\xc3\xa4ytt\xc3\xa4v\xc3\xa4t nimimerkkin\xc3\xa4 pseudonyymi\xc3\xa4, eli er\xc3\xa4\xc3\xa4nlaista salanime\xc3\xa4. Joissakin yhteyksiss\xc3\xa4, kuten esimerkiksi keskustelualueilla, pikaviestikeskusteluissa, MUD:ssa, MMOG:ssa ja monissa muissa verkkopeleiss\xc3\xa4 on mahdollista kuvata itse\xc3\xa4\xc3\xa4n ja identiteetti\xc3\xa4\xc3\xa4n pienell\xc3\xa4 kuvalla, avatarilla. My\xc3\xb6s kaikki tieto mit\xc3\xa4 henkil\xc3\xb6 itsest\xc3\xa4\xc3\xa4n antaa ulosp\xc3\xa4in, esimerkiksi keskusteluissa, muovaa h\xc3\xa4nen identiteetti\xc3\xa4\xc3\xa4n ja mainettaan verkkoyhteis\xc3\xb6ss\xc3\xa4. Toiminnasta syntyy henkil\xc3\xb6br\xc3\xa4ndi._NEWLINE_Internetiss\xc3\xa4 on mahdollista luoda eri virtuaali-identiteetit eri palveluihin. Virtuaali-identiteetti voidaan luoda niin, ett\xc3\xa4 henkil\xc3\xb6kohtaisilla piirteill\xc3\xa4 ei ole yhteytt\xc3\xa4 henkil\xc3\xb6n piirteisiin reaalimaailmassa. Eri palveluissa voidaan olla l\xc3\xa4sn\xc3\xa4 eri virtuaali-identiteetein. K\xc3\xa4ytt\xc3\xa4j\xc3\xa4n online-identiteetti voidaan edellytt\xc3\xa4\xc3\xa4 tunnistettavan t\xc3\xa4ysin luotettavasti tai osittain esimerkiksi kutsumanimell\xc3\xa4. Virtuaali-identiteetti voi olla my\xc3\xb6s tunnistamaton eli anonyymi. Virtuaali-identiteetti voi rohkaista harkitsemattomaan k\xc3\xa4ytt\xc3\xa4ytymiseen. Toisena henkil\xc3\xb6n\xc3\xa4 esiintymist\xc3\xa4 kutsutaan identiteettivarkaudeksi._NEWLINE_Virtuaali-identiteetti ei ole pelk\xc3\xa4st\xc3\xa4\xc3\xa4n tiedot henkil\xc3\xb6n attribuuteista (nimi, ik\xc3\xa4 ammatti, sukupuoli jne.), vaan siihen kuuluu my\xc3\xb6s henkil\xc3\xb6n persoona virtuaaliyhteis\xc3\xb6iss\xc3\xa4 (foorumit, IRC yms.). T\xc3\xa4llaisen virtuaaliyhteis\xc3\xb6n j\xc3\xa4senet muodostavat identiteetti\xc3\xa4\xc3\xa4n julkisten tai yksityisten viestiens\xc3\xa4 kautta, joista muille yhteis\xc3\xb6n j\xc3\xa4senille syntyy k\xc3\xa4sitys toistensa ajattelumalleista. T\xc3\xa4m\xc3\xa4n seurauksena yhteis\xc3\xb6n j\xc3\xa4senet pystyv\xc3\xa4t ennustamaan muiden yhteis\xc3\xb6n j\xc3\xa4senten suhtautumista eri puheenaiheisiin ja l\xc3\xa4hetettyihin viesteihin. Virtuaali-identiteetin tunnistamisen seurauksena virtuaaliyhteis\xc3\xb6\xc3\xb6n voi muodostua my\xc3\xb6s er\xc3\xa4\xc3\xa4nlaisia kaveripiirej\xc3\xa4, joissa ymm\xc3\xa4rret\xc3\xa4\xc3\xa4n toisia paremmin ja joiden mielipiteet merkitsev\xc3\xa4t enemm\xc3\xa4n._NEWLINE_Virtuaali-identiteetin k\xc3\xa4yt\xc3\xb6ss\xc3\xa4 tulisi olla eettinen. Teknisesti t\xc3\xa4h\xc3\xa4n on pyritty muun muassa erilaisilla allekirjoituksen varmentavilla tekniikoilla. Ohjelmistot eiv\xc3\xa4t kuitenkaan pysty ratkaisemaan kaikki esiintyvi\xc3\xa4 ongelmia. Useat erilaiset virtuaali-henkil\xc3\xb6llisyydet aiheuttavat k\xc3\xa4ytt\xc3\xa4j\xc3\xa4lle vaikeuksia, muun muassa eri palvelujen k\xc3\xa4ytt\xc3\xa4j\xc3\xa4tunnusten ja salasanojen muistaminen on hankalaa. Virtuaalimaailman pelihahmon online-roolissa el\xc3\xa4minen voi johtaa siihen, ett\xc3\xa4 reaalimaailman s\xc3\xa4\xc3\xa4nt\xc3\xb6jen noudattaminen ja tavallisen arjen el\xc3\xa4minen vaikeutuu. T\xc3\xa4t\xc3\xa4 ongelmaa kasvattaa se, jos pelihahmo eroaa eritt\xc3\xa4in paljon arki-identiteetist\xc3\xa4.'